CELEX: 32011D0339
Language: da
Date: 2011-05-27 00:00:00
Title: 2011/339/EU: Rådets afgørelse af 27. maj 2011 om den holdning, Den Europæiske Union skal indtage i Komitéen for Fødevarehjælp for så vidt angår videreførelsen af konventionen om fødevarehjælp af 1999

15.6.2011   
            
            
               DA
            
            
               Den Europæiske Unions Tidende
            
            
               L 156/5
            
         RÅDETS AFGØRELSE
   af 27. maj 2011
   om den holdning, Den Europæiske Union skal indtage i Komitéen for Fødevarehjælp for så vidt angår videreførelsen af konventionen om fødevarehjælp af 1999
   (2011/339/EU)
   RÅDET FOR DEN EUROPÆISKE UNION HAR —
   under henvisning til traktaten om Den Europæiske Unions funktionsmåde, særlig artikel 214, stk. 4, sammenholdt med artikel 218, stk. 9,
   under henvisning til forslag fra Europa-Kommissionen, og
   ud fra følgende betragtninger:
   
               (1)
            
            
               Det Europæiske Fællesskab indgik konventionen om fødevarehjælp af 1999 ved Rådets afgørelse 2000/421/EF (1). Konventionen om fødevarehjælp blev videreført ved en række beslutninger truffet af Komitéen for Fødevarehjælp.
            
         
               (2)
            
            
               Den nugældende konvention om fødevarehjælp udløber den 30. juni 2011, og spørgsmålet om videreførelse skal behandles på mødet i Komitéen for Fødevarehjælp i juni 2011.
            
         
               (3)
            
            
               Efter artikel XXV, litra b), i konventionen om fødevarehjælp forudsætter videreførelsen, at konventionen om kornhandel af 1995 forbliver i kraft i perioden for videreførelsen. Konventionen om kornhandel forbliver i kraft indtil den 30. juni 2011, og Unionen har ved Rådets afgørelse 2011/224/EU (2) indtaget en favorabel holdning i Det Internationale Kornråd for så vidt angår forlængelsen af konventionen. Det Internationale Kornråd bør træffe beslutning om videreførelsen den 6. juni 2011.
            
         
               (4)
            
            
               På det 103. møde i Komitéen for Fødevarehjælp den 14. december 2010 blev medlemmerne enige om at genoptage spørgsmålet om videreførelse af konventionen om fødevarehjælp tættere på udløbsdatoen. Den Europæiske Union indtog den holdning, at den vil arbejde mod at træffe en afgørelse i juni 2011 om konventionen om fødevarehjælps fremtid, og at den formelle genforhandling bør gå i gang med det samme, uden at det berører den formelle holdning, som vil blive meddelt i juni 2011.
            
         
               (5)
            
            
               Medlemmerne af Komitéen for Fødevarehjælp blev derudover enige om at påbegynde den formelle genforhandling af konventionen om fødevarehjælp med en række forhandlinger.
            
         
               (6)
            
            
               Unionens mål er, at medlemmerne af Komitéen for Fødevarehjælp kan afslutte genforhandlingen af konventionen om fødevarehjælp og nå til enighed om en ny konvention om fødevarehjælp før mødet i Komitéen for Fødevarehjælp i juni 2011.
            
         
               (7)
            
            
               Unionen skal indtage en fælles holdning til to mulige, alternative scenarier med henblik på mødet i Komitéen for Fødevarehjælp i London i juni 2011:
               
                           a)
                        
                        
                           genforhandlingen af konventionen om fødevarehjælp går ind i en afsluttende fase før mødet i Komitéen for Fødevarehjælp i juni 2011, hvorefter en videreførelse af konventionen om fødevarehjælp i endnu et år vil være mest egnet, hvis man skal undgå et tomrum mellem den gældende konvention om fødevarehjælp og en ny konventions ikrafttræden, eller
                        
                     
                           b)
                        
                        
                           genforhandlingen af konventionen om fødevarehjælp er ikke gået ind i en afsluttende fase før mødet i Komitéen for Fødevarehjælp i juni 2011, hvorefter en videreførelse af konventionen om fødevarehjælp i endnu et år ikke vil være egnet, og Kommissionen bør på Unionens og medlemsstaternes vegne formelt modsætte sig, at der opstår en konsensus i Komitéen for Fødevarehjælp om en videreførelse af konventionen om fødevarehjælp, jf. regel 13 i forretningsordenen i henhold til konventionen om fødevarehjælp af 1999.
                        
                     
         
               (8)
            
            
               Hvorvidt genforhandlingen af konventionen om fødevarehjælp er gået ind i en afsluttende fase eller ej, bør vurderes af Rådets gruppe for humanitær bistand og fødevarebistand (COHAFA), der for så vidt angår forhandlingerne om konventionen om fødevarehjælp fungerer som det udvalg, der er omhandlet i traktatens artikel 218, stk. 4, før mødet i Komitéen for Fødevarehjælp i juni 2011.
            
         
               (9)
            
            
               Kommissionen, som repræsenterer Unionen i Komitéen for Fødevarehjælp, bør derfor bemyndiges til enten at tilslutte sig en videreførelse af konventionen om fødevarehjælp i et år, dvs. indtil den 30. juni 2012, eller at modsætte sig en konsensus i Komitéen for Fødevarehjælp om en sådan videreførelse —
            
         VEDTAGET DENNE AFGØRELSE:
   Artikel 1
   Unionens holdning i Komitéen for Fødevarehjælp er, at den enten
   
               a)
            
            
               stemmer for en yderligere videreførelse af konventionen om fødevarehjælp i et år, dvs. indtil den 30. juni 2012, såfremt genforhandlingen af konventionen er i en afsluttende fase før mødet i Komitéen for Fødevarehjælp i juni 2011, og såfremt konventionen om kornhandel af 1995 forbliver i kraft i perioden for videreførelsen, eller
            
         
               b)
            
            
               i medfør af regel 13 i forretningsordenen i henhold til konventionen om fødevarehjælp af 1999 modsætter sig, at der opstår en konsensus i Komitéen for Fødevarehjælp om en videreførelse af konventionen om fødevarehjælp, såfremt genforhandlingen af konventionen om fødevarehjælp ikke er gået ind i en afsluttende fase før mødet i Komitéen for Fødevarehjælp i juni 2011.
            
         Artikel 2
   Kommissionen bemyndiges til at fremføre denne holdning i Komitéen for Fødevarehjælp.
   
      Udfærdiget i Bruxelles, den 27. maj 2011.
      
         
            På Rådets vegne
         
         NYITRAI Zs.
         
            Formand
         
      
   
   
      (1)  EFT L 163 af 4.7.2000, s. 37.
   
      (2)  EUT L 94 af 8.4.2011, s. 28.